## Odluka Ustavnog suda Republike Hrvatske broj: U-IIIA-5592/2012 od 6. veljače 2013.

### NN 18/2013 (15.2.2013.), Odluka Ustavnog suda Republike Hrvatske broj: U-IIIA-5592/2012 od 6. veljače 2013.

USTAVNI SUD REPUBLIKE HRVATSKE

321

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Antun Palarić, predsjednik Vijeća, te suci Marko Babić, Slavica Banić, Mario Jelušić, Ivan Matija i Duška Šarin, članovi Vijeća, odlučujući o ustavnoj tužbi koju su podnijeli D. B. i Z. I., oboje iz Ž., koje zastupa D. Š., odvjetnik u V., na sjednici održanoj 6. veljače 2013. jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-315/10 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) i to:

– D. B. iz Ž., M. G. 68, u iznosu od 19.000,00 kuna i

– Z. I. iz Ž., Z. 25, u iznosu od 19.000,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) podnositelji su 5. studenoga 2012. podnijeli ustavnu tužbu smatrajući da u parničnom postupku, koji se vodi u povodu revizije pred Vrhovnim sudom Republike Hrvatske (u daljnjem tekstu: Vrhovni sud) pod brojem: Rev-315/10, nije donesena odluka u razumnom roku čime im je povrijeđeno njihovo pravo na suđenje u razumnom roku, zajamčeno člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.).

I. ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe i uvida u spis Općinskog suda u Županji broj: P-473/02, utvrdio sljedeće pravno relevantne činjenice za odlučivanje o povredi ustavnog prava podnositelja zajamčenog člankom 29. stavkom 1. Ustava.

Parnični postupak pokrenut je pred Općinskim sudom u Županji 16. rujna 2002. protiv tuženika C. b. d.d., radi raskida ugovora.

Podneskom od 6. ožujka 2003. podnositelji su požurili postupanje suda.

Ročište je održano 8. svibnja 2003.

Podneskom od 2. lipnja 2003. tuženik je podnio protutužbu.

Podneskom od 6. veljače 2004. podnositelji su požurili postupanje suda.

Na ročištu održanom 13. prosinca 2005. glavna rasprava je zaključena, a na ročištu održanom 22. prosinca 2005. sud je donio presudu broj: P-473/02 kojom je odbio tužbeni zahtjev podnositelja.

Spis je povodom žalbe podnositelja 13. ožujka 2006. otpremljen Županijskom sudu u Vukovaru.

Županijski sud u Vukovaru je dopisom od 20. srpnja 2007. vratio predmet Općinskom sudu u Županji jer je taj sud propustio odlučiti o jednom dijelu tužbenog zahtjeva.

Dopisom od 6. ožujka 2009. Općinski sud u Županji obavijestio je drugostupanjski sud da je prvostupanjskom presudom odlučeno o tužbenom zahtjevu u cijelosti.

Županijski sud u Vukovaru je presudom broj: Gž-642/09 od 10. rujna 2009. potvrdio prvostupanjsku presudu.

Spis je 12. veljače 2010. otpremljen Vrhovnom sudu povodom izjavljene revizije.

Dopisom od 7. studenoga 2011. Vrhovni sud je obavijestio Općinski sud u Županji da spisu ne prileži punomoć za zastupanje podnositelja.

Predmet je 22. prosinca 2011. otpremljen Vrhovnom sudu gdje se vodi pod brojem: Rev-315/10 te još uvijek nije okončan.

II. PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedeće navedenim utvrđenjima.

4.1. DULJINA SUDSKOG POSTUPKA

Parnični postupak pokrenut je pred Općinskim sudom u Županji 16. rujna 2002.

Do dana donošenja odluke Ustavnog suda postupak nije okončan pa Ustavni sud utvrđuje da je do dana donošenja odluke Ustavnog suda postupak trajao deset (10) godina, četiri (4) mjeseca i dvadeset jedan (21) dan.

4.2. POSTUPANJE NADLEŽNOG SUDA

Postupak se vodio pred sudovima sva tri stupnja koji su prema ocjeni Ustavnog suda postupali neučinkovito i protivno načelu ekonomičnosti postupka.

4.3. PONAŠANJE PODNOSITELJA USTAVNE TUŽBE

(TUŽITELJ U PARNIČNOM POSTUPKU)

Ustavni sud ocjenjuje da podnositelji nisu pridonijeli duljini trajanja postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o osobito složenom predmetu.

III. OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od preko deset godina. Imajući u vidu ukupno trajanje postupka, neučinkovito postupanje sudova, te okolnost da postupak još uvijek nije okončan, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donesena odluka kao u točkama I. i II. izreke ove odluke.

6. Sukladno članku 63. stavku 3. Ustavnog zakona odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Vrhovnog suda dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke ove odluke) temelji se na članku 29. Ustavnog zakona.

Broj: U-IIIA-5592/2012

Zagreb, 6. veljače 2013.

USTAVNI SUD REPUBLIKE HRVATSKE

Predsjednik Vijeća

Antun Palarić, v. r.

Odluka, NN 18/2013-321